Dewani gaan uitgelewer word | Maroela Media
Die wittebrood-moordverdagte Shrien Dewani gaan van Brittanje na Suid-Afrika uitgelewer word, het die departement van justisie aangekondig.
“Die uitleweringsproses word nou deur die Suid-Afrikaanse regering deur middel van die departement van justisie hanteer,” het Mthunzi Mhaga, woordvoerder van die departement, in ŉ verklaring gesê. Hy sê die departement skakel met kantoor van binnelandse sake in Brittanje om die uitlewering te fasiliteer. “Ons werk onverpoosd om te verseker dat sy terugkeer na ons land finaliteit bring in hierdie uitgerekte regsproses.” Mhaga kon egter nie bevestig op watter dag Dewani in die land sal aankom nie. PowerFM berig intussen dat Dewani op 8 April na Suid-Afrika uitgelewer sal word.
Dewani se uitlewering kom nadat hy reeds verskeie kere appèl aangeteken het en dit telkemale van die hand gewys is. Die Londense hoërhof het vroeër beslis dat Dewani aan Suid-Afrika uitgelewer mag word as die Suid-Afrikaanse regering ŉ onderneming gee van hoe lank Dewani sonder verhoor in die land gehou sal word. Dewani het teen uitlewering geveg op grond van sy geestesgesondheid.
Dewani word beskuldig van die moord op sy bruid, Anni, tydens hul wittebrood in Kaapstad in November 2010. Hy word daarvan beskuldig dat hy Anni deur huurmoordenaars laat vermoor het. Drie mans is reeds aan haar moord skuldig bevind en gevonnis.
Anni Dewani Kaapstad Shrien Dewani uitlewering vermoor Wittebrood
Welkom in S.A. Shrien. Jy moet kyk, ons het van die beste gholfbane in die wêreld.